Fordæmalausar aðstæður á Keflavíkurflugvelli : Dapurleg aðkoma Upplýsingafulltrúi Isavia segist ekki muna eftir viðlíka aðstæðum á Keflavíkurflugvelli og þeim sem sköpuðust síðustu daga . Snjóskaflar mynduðust á göngubrautum við Keflavíkurflugvöll í gær . Mynd / Björn Bjarnason Þriðjudagur 14. janúar 2020 Auglýsing „ Ég man ekki eftir að viðlíka aðstæður hafi skapast vegna veðurs á flugvellinum , “ segir Guðjón Helgason , upplýsingafulltrúi Isavia , um afleiðingar veðurofsans á Keflavíkurflugvelli síðustu sólarhringa . „ Við brugðumst við þeim aðstæðum sem sköpuðust afskaplega óvænt og þar lögðu allir hönd á plóg . “ Samhent átak starfsfólks Isavia , flugfélaganna og viðbragðsaðila tryggði að öllum farþegum leið eins vel og mögulegt var að mati Guðjóns . 1200 farþegar Icelandair sátu fastir um borð í átta flugvélum á Keflavíkurflugvelli síðastliðinn sunnudag . Fjöldahjálparmiðstöð var sett upp í íþróttahúsinu Sunnubraut í Keflavík fyrir strandaglópa í Leifsstöð , en miðstöðinni var lokað laust fyrir hádegi í gær . Farþegar sátu fastir um borð í tíu vélum á sunnudaginn . Mynd / Facebook Minnti á langþreytt flóttafólk Björn Bjarnason , fyrrverandi mennta - og dómsmálaráðherra , deildi mynd af göngubraut frá langtímabílastæðinu á flugstöðinni í gær þar sem myndast höfðu skaflar af snjó í gangveginum . Myndin hefur farið eins og eldur í sinu á samfélagsmiðlum . „ Litlu töskunni minni var unnt að smeygja fram hjá skaflinum . Líklega hafa einhverjir bílstjórar átt í erfiðleikum með að losa bíla úr stæðum vegna snjóruðninga , “ segir Björn í vefsíðu sinni . Björn segir aðkomu á Leifsstöð hafa verið heldur dapurlega . „ Fólk lá í teppum eða öðru í anddyri flugstöðvarinnar og minnti aðkoman á það sem sést af myndum af langþreyttu flóttafólki . “ Allar leiðir greiðar Einhver röskun var á flugi í gær vegna veðurs . Landgöngubrýr voru tímabundið teknar úr notkun og flugi ýmist flýtt eða seinkað . Í dag hafa allir skaflar þó verið ruddir og allt flug er samkvæmt áætlun . „ Allar leiðir eru greiðar og verða vonandi áfram , “ segir Guðjón . Hann hvetur fólk þó til að fylgjast vel með veðurspá í dag .